Douwe Gerbrandt Steyn (gedoop 10 Julie 1631 – oorlede April 1700) is een van die twee belangrikste stamvaders van die Steyns in Suid-Afrika. Hy het omstreeks 1670 van Leeuwarden, Friesland, na die Kaap gekom. Sy eintlike naam is Douwe Gerbens, soos dit destyds gebruiklik in Friesland was. Sy voornaam was Douwe en Gerbens was sy patroniem (afgelei van die naam van sy vader). Die "Steyn" het hy eers in Suid-Afrika as 'n van begin gebruik en hy het sy voornaam en patroniem saam gebruik as voorname. Hy trou op 19 Augustus 1685 met Maria Lozee. Hy het Maria se seun, Jacobus, aangeneem. Jacobus Steyn is die biologiese stamvader van die grootste Steynfamilie in Suid-Afrika.